Document ID: 32011D0837

KOMMISSIONENS GENNEMFØRELSESAFGØRELSE
af 12. december 2011
om berigtigelse af afgørelse 2010/399/EU om udelukkelse fra EU-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL)
(meddelt under nummer K(2011) 9130)
(Kun den slovenske udgave er autentisk)
(2011/837/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1258/1999 af 17. maj 1999 om finansiering af den fælles landbrugspolitik (1), særlig artikel 7, stk. 4,
under henvisning til Rådets forordning (EF) nr. 1290/2005 af 21. juni 2005 om finansieringen af den fælles landbrugspolitik (2), særlig artikel 31, og
efter høring af Komitéen for Landbrugsfondene, og
ud fra følgende betragtninger:
(1)
Ved afgørelse 2010/399/EU (3) udelukkede Kommissionen fra EU-finansiering et beløb på 2 280 860,00 EUR for Slovenien, som vedrører foranstaltninger til udvikling af landdistrikter, miljøvenligt landbrug og ugunstigt stillede områder, idet det drejer sig om beløb, der pr. 23. juni 2009 endnu ikke var inddrevet fra støttemodtagerne. Ovennævnte beløb er beregnet på grundlag af oplysninger, som Slovenien har sendt Kommissionen. Det blev meddelt Slovenien, at hvis de pågældende beløb inddrives efter den 23. juni 2009, skal de hverken meddeles Kommissionen eller betales tilbage til Kommissionen.
(2)
Ved indgivelsen af den endelige udgiftsanmeldelse og endelige betalingsanmodning til Kommissionen i forbindelse med afslutningen af overgangsprogrammer for udvikling af landdistrikter har de slovenske myndigheder i deres endelige anmeldelser inkluderet inddrevne beløb, der er omfattet af førnævnte finansielle korrektioner, hvilket ikke er korrekt. Afgørelse 2009/984/EU (4) om fastsættelse af det restbeløb, der skal betales eller tilbagebetales af Tjekkiet, Ungarn og Slovenien ved afslutningen af programmer inden for rammerne af overgangsprogrammer for udvikling af landdistrikterne, som finansieres af Den Europæiske Udviklings- og Garantifond for Landbruget (EUGFL) blev vedtaget på grundlag af de beløb, som Slovenien havde meddelt.
(3)
Efter at have modtaget en indtægtsordre med henblik på den korrektion, der fastsættes i afgørelse 2010/399/EU, har Slovenien meddelt Kommissionen, at en del af korrektionen allerede er fratrukket i afgørelse 2009/984/EU. Efter en grundig analyse og bekræftelse fra det slovenske betalingsorgans godkendelsesorgan blev der konstateret en overlapning på 2 170 331,88 EUR.
(4)
Slovenien skylder derfor kun Kommissionen et beløb svarende til differencen mellem den oprindelige korrektion på 2 280 860 EUR som fastsat i afgørelse 2010/399/EU og de tilbagebetalinger, der er angivet i afgørelse 2009/984/EU, og som beløber sig til 2 170 331,88 EUR. Differencen er på 110 528,12 EUR. Den oprindelige indtægtsordre vil blive afløst af en ny, som lyder på beløbet 110 528,12 EUR.
(5)
Afgørelse 2010/399/EU bør derfor ændres i overensstemmelse hermed -
VEDTAGET DENNE AFGØRELSE:
Artikel 1
De oplysninger i bilaget til afgørelse 2010/399/EU, der vedrører Slovenien, erstattes af oplysningerne i bilaget til nærværende afgørelse.
Artikel 2
Denne afgørelse er rettet til Republikken Slovenien.
Udfærdiget i Bruxelles, den 12. december 2011.

Labels: 18
15
19
6